Molefe weer sy pos kwytBrian Molefe Die regering het opdrag gegee dat Brian Molefe se heraanstelling as uitvoerende hoof van Eskom teruggetrek word. Die regering het met sy aankondiging toegegee dat Molefe skade aan die kragvoorsiener en Suid-Afrika se beeld aangerig het. Lynne Brown, minister van openbare ondernemings, het Woensdag tydens ŉ mediakonferensie gesê sy het met Eskom se raad vergader en opdrag gegee dat Molefe uit sy pos verwyder word. Dit volg nadat ŉ interministeriële kommissie die omstandighede rakende sy heraanstelling vroeër vandeesmaand ondersoek het. Brown het gesê sy sal binne 48 uur ŉ waarnemende hoof vir Eskom aanwys. Sy het gesinspeel op die moontlikheid dat Eskom se raad ook die deur gewys kan word oor die debakel rakende Molefe se heraanstelling. Brown het egter gesê sy sal wag tot ná Eskom se jaarlikse algemene vergadering wat oor drie weke plaasvind. Sy het gesê sy sal nie voor dan optree nie, omdat sy nie nog wisselvalligheid in die geldmarkte wil veroorsaak nie. Brown het gesê dit is nie tans duidelik of Molefe ŉ diensbeëindiging-uitbetaling sal ontvang nie. Sy sal wel die kwessie met die raad bespreek. Molefe is in November verlede jaar te midde van omstredenheid by die kragvoorsiener weg nadat hy in die voormalige openbare beskermer, Thuli Madonsela, se staatskapingverslag onder verdenking geplaas is. Hy is daarna as ŉ ANC-LP aangestel, maar is twee weke gelede onverwags weer in sy vorige pos by Eskom aangestel. Molefe se verduideliking hiervoor was dat hy foutiewelik op vroeë aftrede geplaas is wat hom geregtig maak op ŉ pensioenbetaling van R30 miljoen. Dié betaling is egter deur Brown geweier. Die ministeriële komitee het Woensdag gesê daar was ander maniere waarop die administratiewe foute rakende Molefe se kontrak reggemaak kon word eerder as om hom weer aan te stel. “Die besluit wat geneem is, is ŉ jammerte,” het Malusi Gigaba, minister van finansies, gesê. “Die gebeure van die afgelope drie weke was pynlik op verskeie maniere … Indien die raad die onreëlmatighede rakende die uitvoerende hoof se bedanking of aftrede wou uitsorteer, kon hulle dit administratief gedoen het sonder om daardie besluit te geneem het. Dit het die regering baie skade berokken en vir Eskom self baie reputasieskade veroorsaak. Dit het ook skade aan die raadslede se naam veroorsaak.” Gigaba het beklemtoon die besluit wat deur die regering geneem is, wil Molefe geensins in ŉ slegte lig stel nie. “Hy is baie bekwaam. Hy het homself met talle van sy vorige verantwoordelikhede bewys. Ons glo hy het steeds ŉ reusebydrae om tot die land te lewer, op watter manier dit ook al mag wees.” Gigaba het gesê daar is geen besluite geneem of enige planne gemaak om Molefe elders aan te stel nie.